次韻陳叔晉舍人殿試筆記
作者：周必大
朝代：宋

paragraphs: 帝垂清問切恢圖，士貢昌言敢導諛。
高下共知歸至鑑，考評聊許備先驅。
四帷迥隔心常渴，三榻橫連體叵舒。
烏府凜然賢執法，紫垣籍甚古通儒。
墨朱同異容兼採，等級從違得細書。
尚醖時頒缸面酒，大官日饌腹前臚。
天香漫炷薰常歇，貢茗虛霑樣頓殊。
晨壁摇風愁幕冷，夜窗透月喜簾疎。
九賓屈指臚連句，千慮傾心智與愚。
會待詔恩三日沐，湖山尋勝任舟輿。